


ΔΕΛΤΙΟ ΤΥΠΟΥ

Η Εφορεία Αρχαιοτήτων Αιτωλοακαρνανίας και Λευκάδας συμμετέχει στους εορτασμούς των Ευρωπαϊκών Ημερών Πολιτιστικής Κληρονομιάς (ΕΗΠΚ) 2026, που φέτος έχουν θέμα «Κληρονομιά σε Κίνδυνο - Αναβίωση, Ανθεκτικότητα, Αναστοχασμός», με τη διοργάνωση ημερίδας με θέμα «Ανάμεσα στο Παρελθόν και το Μέλλον: Άνθρωπος, Φύση και Μνήμη». 
Η ημερίδα θα πραγματοποιηθεί στο Ξενοκράτειο Αρχαιολογικό Μουσείο στο Μεσολόγγι, την Τετάρτη 7 Οκτωβρίου και ώρα 19.30-21.00.
Σε έναν κόσμο που αλλάζει καθημερινά με ραγδαίους ρυθμούς, η πολιτιστική μας κληρονομιά, υλική και άυλη, η βάση της ταυτότητας, της ιστορίας, των παραδόσεων και της συλλογικής μας μνήμης, όχι μόνο απειλείται αλλά και ήδη πλήττεται με ποικίλους τρόπους, κάτι που οφείλει να μας προβληματίσει, να μας ευαισθητοποιήσει και να μας οδηγήσει στην αναζήτηση λύσεων, συμμαχιών, συνεργασιών και τρόπων αντίδρασης έναντι των προκλήσεων. 
Στην ημερίδα, μέσα από περιεκτικές εισηγήσεις και παρουσιάσεις βίντεο, θα αναπτυχθούν σύντομα οι βασικότερες πτυχές και θεματικές των φετινών εορτασμών, όπως:
· Οι κίνδυνοι και οι επιπτώσεις της κλιματικής αλλαγής σε μνημεία, αρχαιολογικούς χώρους, οικοσυστήματα, φυσικά και πολιτιστικά τοπία. 
· Η χρήση της τεχνολογίας (ψηφιοποίηση, τρισδιάστατη σάρωση και απεικονίσεις, εικονική πραγματικότητα, τεχνητή νοημοσύνη) προς όφελος και όχι εις βάρος της κληρονομιάς 
· Η διατήρηση της γλώσσας, της τεχνογνωσίας και των παραδόσεων
· Στρατηγικές αντίδρασης, όπως η δημιουργική επανάχρηση κτιρίων και η ευαισθητοποίηση και ενεργοποίηση των τοπικών κοινοτήτων. 

